SGP มั่นใจทั้งปีพลิกมีกำไร ลั่นเป้ารายได้ 5.5-6 หมื่นลบ.
SGP มั่นใจทั้งปีพลิกมีกำไร เป้ารายได้ 5.5-6 หมื่นลบ.ยอดขาย 2.6 ล้านตัน ขณะที่ในปีนี้ได้ตั้งงบลงทุนราว 500 ลบ. เพื่อเพิ่มยอดจำหน่ายภายในประเทศ โดยการสร้างสถานีบริการก๊าซ LPG แห่งใหม่จำนวน 5 แห่ง และผลิตถังก๊าซ LPG ขนาดสำหรับใช้ในครัวเรือนเพื่อให้มีถังก๊าซหมุนเวียนในตลาดมากขึ้น 
10 ส.ค. 2558

นางจินตณา กิ่งแก้ว รองกรรมการผู้จัดการ บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยว่า ผลประกอบการโดยรวมในปีนี้บริษัทยังคงมองการเติบโตสำหรับปี 58 ไว้อยู่ที่ 2.6 ล้านตัน เพิ่มขึ้นจากปี 57 ร้อยละ 6 โดยแบ่งเป็นสัดส่วนการขายในประเทศร้อยละ 48 และขายต่างประเทศร้อยละ 52 
สำหรับเป้ารายได้รวมคาดว่าจะอยู่ราว 5.5-6.0 หมื่นล้านบาท เนื่องจากในปีนี้ราคาก๊าซ LPG เฉลี่ย 6 เดือน อยู่ในระดับ 460 เหรียญเท่านั้น ต่างกับปี 2557 ที่เฉลี่ย 6 เดือน อยู่ที่ระดับ 885 เหรียญ โดยคาดว่าในปีนี้ผลประกอบการจะสามารถพลิกกลับมาเป็นกำไร
ส่วนกลยุทธ์การดำเนินธุรกิจในปีนี้ยังคงมุ่งเน้นการบริหารจัดการต้นทุนค่าขนส่งและสต๊อกสินค้าสำหรับธุรกิจใน ต่างประเทศให้อยู่ระดับที่เหมาะสม ควบคู่ไปกับการหาโอกาสในการจำหน่ายก๊าซ LPG ทั้งในและต่างประเทศเพื่อสร้างผลประกอบการให้เติบโตขึ้นในอนาคต
ขณะที่ในปีนี้บริษัทได้ตั้งงบลงทุนไว้ราว 500 ล้านบาท เพื่อเพิ่มยอดจำหน่ายภายในประเทศ โดยการสร้างสถานีบริการก๊าซ LPG แห่งใหม่จำนวน 5 แห่ง และผลิตถังก๊าซ LPG ขนาดสำหรับใช้ในครัวเรือนเพื่อให้มีถังก๊าซหมุนเวียนในตลาดมากขึ้น 